1Labihàmu eho nehi ab gagu vàmadi esuham bak. Em ba uba nasi neo lam moho bak. Em uba neo nasi lameam gi em amu uba le dae meona vahokedume um ahu faidehe bak lam fa neo ame baket modemna zohàme uba nasi neo lam moho bak. 2Eho uba le neo modi um ahu faidemeam làhà em laha ahu faideheda niba ba amat eba gut vabededume em ahu fa teudi neàde? Ame bak lam gi eho uba modi um ahu faidehe dam labe uho eba gut vabededam biem bak am taia? Labihàmu em nasi neo uba lam moho bak. 3Labihahemu em uba nasi neo taho lam biehemu sunit amuda lam uba toedume oluhu bak. Eho gi neham bak ozome sunit lam nasi toedume uba oluhu bak. Eho ba uba le aam di um gi neàdehena ahum eho le aam labet uho em ahu modi faidem vaba gi deelehat uba fa lem bak am bak. Labi eho uba fa deelehat lemeam làhà um gi eba laha deelehat gut vam bak. 4Nehaha bak. Eho amu uba sunit lam toedume oluhu di lam em gi ahu faidi dehabali meddam labe fa vaksati toedume uba oluhu bak. “Ba um ahu fà modi faidese,” laham bak ozome uba toedume oluhu vabak. Gi, “ ‘Em abo uba duana deeli meedamda em am bak,’ laham bak lam um ozobohudedase,” lahame eho ame sunit lam toedume uba oluhu bak. 5Um vahi meedam dam dat meida vàmtea labe faina modeheda labe modi fa um dam totbaho labe uho ladi ahu faidehe im lam eho uba vameadalo mozo. Neha: Ame da labe aho modehe bak lam em vi aime ahu faidemta ahu faide. Lahana bisi modi ladi ahu faidemda um ahebu am bak. Dam zoho duana ladi ahu faideda. Labi dam zoho gi fota ladi ahu faideda. Labihadam bak. Labihàmu em gi uba ahit fota vi vameadam bak. Um ahebu modi ladi ahu faidehenàme uho ame da laba a bisi faki modi itaholedam bohu meedamule. 6Eho amu uba neha, “Uho ame da laba vaitesu ubahi duzu modeme itaholedale,” lahame sunit amu toedume uba oluhemu uho ame bak lam aame ame da lam um dam dua totbahot ab modi itaholedaham bak. Neàde. Aho ame faina modehe bak lam voou ahu ab vei neàdeham bak. Ba a neo vi modi itaholedamule. 7Uho ame da laba modi itaholedam bak lam nasi vaitole. Gi ame da laba ozahigeàmu nasi fa vei neàdedale. Labi neo vi vabededume am ahu teudedale. Ame da labe aho ozo, “Làhà dam labe eba ab faki mu voohame?” laham bak lam vi ozome ahu faidi feà bak fumna zohàme labihadale. 8Labi laha uho labiham labe ame da labe aho nehi vi ozo, “Làhà dam nim eba abo bisi deeli meedà?” lahame aho aame ozobohudem bake uho ame da laba nasi fa deeli meedale. 9Eho amu uba neha, “Uho ame da laba modi itaholedale,” lahame sunit amu oluhu di lam eho gi neham bak uba modi ozolo toeme oluhu bak. “Dae ebeda ahebu uho aime meedào? Gi mu voedào?” laham bak ozolo ahit sunit lam toeme uba oluhu bak. 10Labihàmu uho ame da laba modi itaholedam bak lam nasi vaitole. Ozahigeàmu nasi fa vei neàdele. Uho ame da laba ozahigeàmu fa vei neàdemeam làhà eho gi laha labiham bak. Ame da labe eba git modem bak ehelemeam làhà em bisi ozom bak vab. Em gi ame da laba ozahigeàmu fa ab vei neàdeham bak. Eho lab modehe bak lam Kristusat ozobohu bak. Uho ame da lamti fa vazisi neàdem bake eho gi labihaha bak. 11Im vahi ame da laba ozahigeàmu fa vei neàdem vabameam làhà Iblisit aho fa ame bak labet iba neo vi modi ozolo meedam bak. Labiham bake eho lab gagoho bak lam uho modele. Neham bak. Iblisit aho iba modi ozolo modidume baleàhà bak lam im ba biem vabak. Im abo ozobohu bak. 12Eho amu num debu Efesus labe labohoti fa num debu Troas laba le, “Kristus labe Aho meedaha Im Neàna lam eho ame dam laba vou vameatedase,” lahame le aaha ame Troas dam lam im Boehàda Yesus labe gi amu Aho ame dam labe im ahu gi ab modi im ebe eho etei vou lalo modem im lam ule neàt ailo àhàki vou faodamna ahum eho ab le aaham. 13Eho ahamte Troas laba lafuhu di lam eho vedi emti vahi Kristus bake tu vuzehi meedamda meida Titus bake tàhi im vameadaha tiba modeha Titus am alihi aam vabamu em ahu faidi vi ozodam lahasuhu bak. Ame da lam eho amu neha, “Oho num debu Korintus laba le dam lam, ‘Akatihasu meedàla?’ laham bak lam oho le aame neàdi fa num debu Troas laba le eba faode. Em lehezobe oho laba le aaha im lam eba gut vameadale,” lahame labi gagu oluhuda eho Troas laba le aaha ame da labe am alihi em ba aam vab. Làhàmu eho Troas laba aidaha vabamu fa ame dam laba, “Neàte,” lahame it vameadume esmozi fa bak Makedonia niba ab leham bak. “ ‘Ame da Titus bak Makedonia laba laheo?’ lahame le nabidase,” lahame Makedonia bak niba vou nabite ledume ab leham bak. 14Im zi lam meedamnàme eho gi Ala bake neha, “Om abo neàte,” lahame ozahit tom vou baedam bak. Neham bak. Dat boehàda labe aho le zili siàdaha dam ve fa vou ledam labe aho meodehe bake eetu vuusualame damat aasdahit vou lebohotem bakti ulohona iho Kristusti vou ali ahu vàmadehemu Alat iba labaha bohu tau fa Iblis modi nembededam bak. Labiham labe iho bak iuba lào? Bak iuba lào? Laham di ame Da Kristus labe Aba Aho meedaha Im Neàna lam, “Damat fà aime ozobohudese,” lahame iho vou vameatedume damat aime uloholem bak laba ozome Alat gi im vame oudaha labe iho ame baket meedam bak. Abo ut àk ahana neàna feedam labe dam ahebu naume uloholem bakti uloho bak. 15Alat ibi iho Kristus labe Aba Aho meedaha Im Neàna lam iho dam bake vou vameatedam bak lam Alat ozom di im gi ut àk ahana neàna feedam labe dam ahebu naume uloholem bakti uloho bak. Neham bak. Ame im lam vou vameatedam di lam damat uledi tu vuzehehe dam lam Alat soat vausu fa vei neàdedam bak. Lahana ame im lam moudaha dam lam Alat modi fa Amti gi labaha bohu vaitesulo modem bak. Labihasu meedam bak. 16Neham bak. Dam Alati labaha bohu vaitesulo modem dam labe iho ame im lam aim di, “Im beodume Alati vaitesu abehamde tame,” laham bak aihemu, “Im lam ahana faite,” lahame naume mu voedam bak. Lahana Alat Aho soat vausu fa vei neàdedalo modem dam labe iho ame im lam aim di, “Im Alati vahi gi ahe neàna bohu vuusda tame,” laham bak aihemu, “Im lam ahana neàte,” lahame naume deeli meedam bak. Ba amat teudi Kristus labe Aba Aho meedaha Im Neàna lam vou vameatedà? Im ihimo tadem di ba ame im lam vou vameatedam biem bak. 17Lahana im ba damat neha, “Ame Alat vameadaha im lam gi nazoh ot loiamna uloholi iho vou vameatedam di doi vamnat modem bak,” lahame ozome meedam damti uloho vabak. Gi Alat iba gagu oluhu labe iho ame Im Neàna lam vou vameatedam bak. Kristusat neha, “Ame im lam vou vameatedam neàte,” lahame vi tau gagodam labe iho im dedamali ame im lam vou vameatedam di iho gi ahu vàmadi ame baket meedam bak. Labi iho ame bak lam meedam di iho ozoha, Ala naedat vou aasdahit iho ame baket meedam bak.
ace_Latn